“হিন্দুদের হয়ে বলার জন্য…”, সাসপেন্ড হয়েই বললেন শুভেন্দু

ওয়েব ডেস্ক: সোমবার বিধানসভা (Assembly) থেকে সাসপেন্ড (Suspend) হয়েছেন বিরোধী দলনেতা শুভেন্দু অধিকারী (Suvendu Adhikari)। তবে শুভেন্দু একা নন, একইসঙ্গে সাসপেন্ড হয়েছে আরও তিন বিজেপি বিধায়ক (BJP MLAs)। এদিন বিধানসভায় বিজেপি বিধায়কদের আনা মুলতুবি প্রস্তাব নাকচ করে দেন অধ্যক্ষ বিমান বন্দ্যোপাধ্যায়। তারপরেই শুরু হয় হট্টগোল এবং শুভেন্দু অধিকারী, অগ্নিমিত্রা পল, বিশ্বনাথ কারক এবং বঙ্কিম ঘোষকে সাসপেন্ড করা হয়।

এর পরেই রাজ্য সরকারের বিরুদ্ধে তোপ দাগেন বিরোধী দলনেতা শুভেন্দু অধিকারী। সাংবাদিকদের মুখোমুখি হয়ে তিনি বলেন, “হিন্দুদের হয়ে বলার জন্য, বাগদেবীর হয়ে বলার জন্য আমাকে অবৈধভাবে সাসপেন্ড করা হয়েছে। এই সরকার মুসলিম লীগ দুয়ের সরকার। এই সরকারের বিরুদ্ধে আমাদের আন্দোলন চলবে। গোটা বাংলার হিন্দুদের কাছে বিচারের আবেদন জানালাম।”

আরও পড়ুন: বঙ্গ বিজেপিতে ঝড়, আছড়ে পড়ছে অসন্তোষের ঢেউ

এখানেই শেষ নয়, শুভেন্দু এরপরেও বলেন যে, সাসপেন্ড হওয়ার জন্য বিজেপি বিধায়করা গর্বিত। বিরোধী দলনেতা বলেন, “আমরা হিন্দু ও জনজাতিদের ভোটে জিতে বিধায়ক, সাংসদ হয়েছি। হিন্দুদের হয়ে বলার জন্য সাসপেন্ড করায় আমরা গর্বিত। সরস্বতী পুজোয় বাধাদানের বিরুদ্ধে বলতে যাওয়ায় আমাকে একমাসের জন্য বিধানসভার অধিবেশন থেকে বাইরে রাখা হচ্ছে। আমাকে ও আমাদের ৩ বিধায়ককে বাইরে রাখা হচ্ছে। আমরা খুশি।”

প্রসঙ্গত, সোমবার বিধানসভার অধিবেশন শুরু হওয়ার পরেই রাজ্যে সরস্বতী পুজোতে অশান্তি নিয়ে বিধানসভায় মুলতুবি প্রস্তাব পাঠ করেন বিজেপি বিধায়ক অগ্নিমিত্রা পল। তবে এই প্রস্তাব শোনার পরেই অধ্যক্ষ সাফ জানিয়ে দেন যে, এই প্রস্তাব নিয়ে কোনও আলোচনা হবেনা। তারপরেই বিক্ষোভ দেখাতে শুরু করেন বিজেপি বিধায়করা। জানা গিয়েছে, শুভেন্দু অধিকারী স্পিকারের কাছে গিয়ে প্রস্তাবের কাগজ ছুঁড়ে দেন এবং বিজেপি বিধায়করা ওয়াকআউট করেন। এরপর বিমান বন্দ্যোপাধ্যায় সাসপেনশন অর্ডার দেন।